再次韵呈明略并寄无咎
作者：黄庭堅
朝代：宋

paragraphs: 夏雲凉生土囊口，周鼎湯盤見科斗。
清風古氣滿眼前，乃是戶曹報章還。
只今書生無此語，已在貞元元和間。
一夫鄂鄂獨無望，千夫唯唯皆論賞。
野人泣血漫相明，和氏之璧無連城。
參軍拄笏看雲氣，此中安知枯與榮。
我夢浮天波萬里，扁舟去作鴟夷子。
兩士風流對酒樽，四無人聲鳥語喜。
夢回擾擾仍世間，心如傷弓怯虛彈。
不堪市井逐乾沒，且願朋舊相追攀。
寄聲小掾篤行李，落日東面空雲山。